ཀླུ་སྦུག་གི་ལྷོ་ངོས་སུ་ཆིང་རྒྱལ་རབས་སྐབས་ཀྱི་བོད་སྡོད་ཨམ་བན་སོགས་ཞི་དྲག་དཔོན་རིགས་ཀྱི་ལས་ཁུངས་ཡ་མོན་སོགས་ཡོད།བྱང་རྒྱུད་དུ་སྨན་རྩིས་ཀྱི་སློབ་གྲྭ་འགྲོ་ཕན་གླིང་ཡོད།དེ་ཉིད་ཐོག་མར་རྒྱལ་དབང་སྐུ་ཕྲེང་བཅུ་གསུམ་པའི་སྐབས་རྒྱལ་མཆོག་ཉིད་ཀྱི་བླ་སྨན་དངོས་གཞི་བྱམས་པ་ཐུབ་དབང་གིས་གཙོ་བོ་གནང་བ་དང༌།མཁས་དབང་མཁྱེན་རབ་ནོར་བུས་གཙོ་འགན་བཞེས་ཤིང༌།ལོར་གསར་འཛུགས་མཛད།བོད་ལྗོངས་ཀྱི་དབུས་གཙང་དྭགས་ཀོང་སྟོད་སྨད་ཀྱི་རྫོང་གཞིས་དང༌།དགོན་སྡེ་ཁག་སོགས་ནས་སློབ་མ་བསྡུས་ནས་འདིར་གཙོ་བོ་སྨན་དང༌།རྩིས།སྒྲ་རིག་པ།ཀུན་སྤྱོད་ལ་སོགས་ལེགས་པར་སྦྱངས་ནས་མཐར་ཕྱིན་རྗེས་རང་གནས་སུ་ལོག་སྟེ་རྐང་འཛིན་གྱི་སྨན་པ་གནང་ཐུབ་པ་མ་ཟད།སློབ་གྲྭ་འདི་དང་ལྕགས་པོ་རི་བོད་སྨན་སློབ་གྲྭ་ཆེན་མོ་ནས་བོད་ཀྱི་གསོ་བ་རིག་པ་མཁས་པ་གྲངས་ལས་འདས་པ་ཐོན་ནས་གངས་ལྗོངས་ཀྱི་གསོ་བ་རིག་པའི་ལོ་རྒྱུས་ཐོག་མཛད་རྗེས་བླ་ན་མེད་པ་བཞགདེ་སྔ་སློབ་གྲྭ་དེར་བོད་ཁང་ཐོག་གཉིས་པ་དང༌།ཤག་ཁང་ཐོག་གཅིག་མ།སྔོ་སྨན་འདེབས་སའི་རྭ་བ།སྨན་དང༌།རྩིས།སྒྲ་རིག་པ་སོགས་ཀྱི་ཕྱག་དཔེ་དང༌།པར་ཤིང༌།སྨན་ཐང་སོགས་གསོ་བ་རིག་པའི་མཁོ་ཆས་ཕུན་སུམ་ཚོགས་ལ་ཐུན་མོང་མ་ཡིན་པ་ཡོད།སྨན་རྩིས་ཁང་གི་མདུན་དུ་བོད་ཀྱི་ལོ་རྒྱུས་ཐོག་གློག་བརྙན་ཁང་དང་བོ་བདེ་སྐྱིད་འོད་སྣང་ཟེར་བ་དེ་ཡོད།